CELEX: 52019PC0049
Language: el
Date: 2019-01-23
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2017/2403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.1.2019
            COM(2019) 49 final
            2019/0010(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) 2017/2403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Αυτό σημαίνει ότι, αν η συμφωνία αποχώρησης δεν κυρωθεί, το πρωτογενές και το παράγωγο δίκαιο της Ένωσης θα παύσουν να ισχύουν ως προς το Ηνωμένο Βασίλειο από την 30ή Μαρτίου 2019 («ημερομηνία αποχώρησης»). Από εκείνη τη χρονική στιγμή το Ηνωμένο Βασίλειο θα καταστεί «τρίτη χώρα».
            
            
               Η Επιτροπή, στην ανακοίνωσή της με τίτλο «Προετοιμασία για την αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019: σχέδιο δράσης έκτακτης ανάγκης», της 13ης Νοεμβρίου 2018, όρισε τα μέτρα έκτακτης ανάγκης που προγραμματίζει ελλείψει συμφωνίας αποχώρησης κατά την ημερομηνία αποχώρησης. Στην εν λόγω ανακοίνωση, η Επιτροπή κατάρτισε κατάλογο με τις δράσεις που έκρινε αναγκαίες, υπενθυμίζοντας ότι μπορεί να απαιτηθούν πρόσθετες δράσεις σε μεταγενέστερο στάδιο. Η ανακοίνωση παρουσίασε επίσης τις έξι γενικές αρχές που θα πρέπει να διέπουν τα μέτρα έκτακτης ανάγκης σε όλα τα επίπεδα. Σε αυτές περιλαμβάνονται οι εξής αρχές: τα μέτρα δεν θα πρέπει να προσφέρουν τα ίδια οφέλη με αυτά των οποίων απολαύουν τα κράτη μέλη της Ένωσης, ούτε ίδιους όρους με εκείνους μιας ενδεχόμενης μεταβατικής περιόδου, όπως προβλέπεται στο σχέδιο της συμφωνίας αποχώρησης· πρέπει να έχουν προσωρινό χαρακτήρα και δεν θα πρέπει, καταρχήν, να ισχύουν μετά το τέλος του 2019· πρέπει να είναι μονομερείς ενέργειες της Ευρωπαϊκής Ένωσης για την προώθηση των συμφερόντων της, και, ως εκ τούτου, η Ένωση μπορεί να τα ανακαλέσει ανά πάσα στιγμή.
            
            
               Στις 13 Δεκεμβρίου 2018 το Ευρωπαϊκό Συμβούλιο (άρθρο 50) επανέλαβε το αίτημά του να ενταθούν οι εργασίες για την προετοιμασία σε όλα τα επίπεδα όσον αφορά τις επιπτώσεις από την αποχώρηση του Ηνωμένου Βασιλείου, λαμβάνοντας υπόψη κάθε πιθανή έκβαση. Η Επιτροπή παρουσίασε δέσμη μέτρων στις 19 Δεκεμβρίου 2018 σε απάντηση στο αίτημα αυτό. Στις 17 και 18 Δεκεμβρίου 2018 το Συμβούλιο «Γεωργία και Αλιεία» καθόρισε τις αλιευτικές δυνατότητες για το 2019. Σε αυτή τη βάση, και λαμβάνοντας υπόψη τις διεξαγόμενες επαφές με τα κράτη μέλη σχετικά με τις σημαντικές επιπτώσεις στον τομέα της αλιείας από τυχόν άτακτη αποχώρηση του Ηνωμένου Βασιλείου χωρίς συμφωνία αποχώρησης, καθώς και το γεγονός ότι οι ενδιαφερόμενοι δεν μπορούν, αυτοί καθαυτούς, να μετριάσουν τις αρνητικές αυτές συνέπειες, η Επιτροπή κατέληξε στο συμπέρασμα ότι δύο μέτρα έκτακτης ανάγκης είναι απαραίτητα για τον τομέα της αλιείας. Παράλληλα με το μέτρο σχετικά με τη βιώσιμη διαχείριση των εξωτερικών αλιευτικών στόλων, η Επιτροπή προτείνει ένα μέτρο με σκοπό την τροποποίηση του Ευρωπαϊκού Ταμείου Θάλασσας και Αλιείας. 
            
            
               Σύμφωνα με τον κανονισμό (ΕΕ) αριθ. 1380/2013
                  1
                («βασικός κανονισμός για την Κοινή Αλιευτική Πολιτική»), τα ενωσιακά αλιευτικά σκάφη διαθέτουν ισότιμη πρόσβαση στα ύδατα και στους πόρους της Ένωσης, με την επιφύλαξη των κανόνων της Κοινής Αλιευτικής Πολιτικής. Από την ημερομηνία αποχώρησης, η Κοινή Αλιευτική Πολιτική θα παύσει να ισχύει ως προς το Ηνωμένο Βασίλειο. Τα ύδατα του Ηνωμένου Βασιλείου (χωρικά ύδατα και παρακείμενη αποκλειστική οικονομική ζώνη) δεν θα αποτελούν πλέον μέρος των υδάτων της Ένωσης. 
            
            
               Ελλείψει συμφωνίας αποχώρησης, οι αλιευτικές δραστηριότητες σκαφών των κρατών μελών στα ύδατα του Ηνωμένου Βασιλείου και σκαφών του Ηνωμένου Βασιλείου στα ενωσιακά ύδατα δεν θα διέπονται από τον βασικό κανονισμό για την Κοινή Αλιευτική Πολιτική όταν το Ηνωμένο Βασίλειο αποχωρήσει από την Ένωση. 
            
            
               Προκειμένου να διασφαλιστεί η βιωσιμότητα της αλιείας και λαμβανομένης υπόψη της σημασίας που έχει η αλιεία για την οικονομική επιβίωση πολλών κοινοτήτων, είναι σημαντικό να διατηρηθεί η δυνατότητα ρυθμίσεων με αντικείμενο τη συνέχιση της αμοιβαίας αλιευτικής πρόσβασης από σκάφη της Ένωσης και του Ηνωμένου Βασιλείου στα ύδατα της άλλης πλευράς, για περιορισμένο χρονικό διάστημα, μετά την ημερομηνία αποχώρησης. Σκοπός του παρόντος κανονισμού είναι να δημιουργήσει το κατάλληλο νομικό πλαίσιο για την αμοιβαία αυτή πρόσβαση.
            
            
               Όπως προβλέπεται στη σύμβαση των Ηνωμένων Εθνών για το δίκαιο της θάλασσας της 10ης Δεκεμβρίου 1982 (εφεξής «UNCLOS») και στη συμφωνία των Ηνωμένων Εθνών για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, όσον αφορά τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων της 4ης Αυγούστου 1995 (εφεξής «UNFSA»), η διαχείριση ορισμένων κοινών, αλληλοεπικαλυπτόμενων και ιδιαίτερα αποδημητικών ειδών απαιτεί τη συνεργασία όλων των χωρών στα ύδατα των οποίων απαντάται το απόθεμα (τα παράκτια κράτη) και των χωρών οι στόλοι των οποίων αλιεύουν το εν λόγω απόθεμα (τα αλιευτικά κράτη). Η εν λόγω συνεργασία μπορεί να επιτευχθεί στο πλαίσιο ειδικών ρυθμίσεων μεταξύ των χωρών που έχουν συμφέρον για τον εν λόγω τύπο αλιείας.
            
            
               Οι αλιευτικές δυνατότητες για το 2019 έχουν συμφωνηθεί —και από το Ηνωμένο Βασίλειο— σε περίοδο κατά την οποία το Ηνωμένο Βασίλειο ήταν μέλος της Ένωσης. Οι εν λόγω ρυθμίσεις και οι αλιευτικές δυνατότητες που ορίζονται σε αυτές παρέχουν τη βάση για σταθερότητα των αλιευτικών δραστηριοτήτων και έχουν θεσπιστεί με πλήρη σεβασμό των απαιτήσεων των άρθρων 61 και 62 της UNCLOS. Οι ρυθμίσεις αυτές αποσκοπούν στην εξασφάλιση της βιώσιμης εκμετάλλευσης των έμβιων θαλάσσιων πόρων και της σταθερότητας στα ενωσιακά ύδατα και στα ύδατα του Ηνωμένου Βασιλείου. 
            
            
               Ο κανονισμός 2017/2403
                  2
                («κανονισμός για τη βιώσιμη διαχείριση των εξωτερικών στόλων») ορίζει τους κανόνες για τις αλιευτικές δραστηριότητες ενωσιακών αλιευτικών σκαφών σε ύδατα τρίτων χωρών καθώς και σκαφών τρίτων χωρών σε ενωσιακά ύδατα. 
            
            
               Για τις αλιευτικές δραστηριότητες ενωσιακών αλιευτικών σκαφών σε ύδατα τρίτων χωρών ο κανονισμός για τη βιώσιμη διαχείριση των εξωτερικών στόλων προβλέπει ότι το κράτος μέλος σημαίας μπορεί να χορηγήσει απευθείας άδειες στην επιχείρηση, ορίζει δε τους όρους και τις διαδικασίες για τη χορήγηση των εν λόγω αδειών. Λαμβανομένου υπόψη του αριθμού των ενωσιακών αλιευτικών σκαφών που ασκούν αλιευτικές δραστηριότητες στα ύδατα του Ηνωμένου Βασιλείου, οι εν λόγω όροι και οι διαδικασίες ενδέχεται να οδηγήσουν σε σημαντικές καθυστερήσεις και αύξηση του διοικητικού φόρτου σε περίπτωση που το Ηνωμένο Βασίλειο επιτρέπει σε σκάφη της ΕΕ να αλιεύουν στα ύδατα του Ηνωμένου Βασιλείου. Είναι αναγκαίο να θεσπιστούν ειδικοί όροι και διαδικασίες που να διευκολύνουν την αδειοδότηση των ενωσιακών αλιευτικών σκαφών από το Ηνωμένο Βασίλειο για την άσκηση αλιευτικών δραστηριοτήτων στα ύδατα του Ηνωμένου Βασιλείου. Οι εν λόγω όροι και οι διαδικασίες θα πρέπει να είναι ισοδύναμες με τις απαιτήσεις αδειοδότησης που θεσπίζει ο κανονισμός για τη βιώσιμη διαχείριση των εξωτερικών στόλων για σκάφη τρίτων χωρών που ασκούν αλιευτικές δραστηριότητες στα ενωσιακά ύδατα. 
            
            
               Με τον βασικό κανονισμό ΚΑλΠ δίνεται στα κράτη μέλη η δυνατότητα να ανταλλάσσουν το σύνολο ή μέρος των αλιευτικών δυνατοτήτων που τους έχουν κατανεμηθεί. Περίπου 1 000 ανταλλαγές ποσοστώσεων πραγματοποιούνται σε ετήσια βάση μεταξύ του Ηνωμένου Βασιλείου και των κρατών μελών. Χωρίς να θίγεται η αποκλειστική αρμοδιότητα της Ένωσης, απαιτείται ένα ευέλικτο σύστημα μετά την ημερομηνία αποχώρησης, το οποίο θα επιτρέψει στην ΕΕ την ανταλλαγή ποσοστώσεων με το Ηνωμένο Βασίλειο. Ως εκ τούτου, τα κράτη μέλη θα πρέπει να είναι σε θέση να συζητήσουν με το Ηνωμένο Βασίλειο και, κατά περίπτωση, να καθορίσουν πιθανό πλαίσιο για τη σχεδιαζόμενη μεταφορά ή την ανταλλαγή ποσόστωσης. Οι αλιευτικές δυνατότητες που λαμβάνονται από το Ηνωμένο Βασίλειο ή που μεταφέρονται στο Ηνωμένο Βασίλειο βάσει της μεταφοράς ή ανταλλαγής ποσόστωσης θεωρούνται ως ποσοστώσεις που κατανέμονται στο οικείο κράτος μέλος ή αφαιρούνται από την κατανομή του. Η κατανομή αυτή δεν επηρεάζει την υφιστάμενη κλείδα κατανομής για την κατανομή των αλιευτικών δυνατοτήτων μεταξύ των κρατών μελών σύμφωνα με την αρχή της σχετικής σταθερότητας των αλιευτικών δραστηριοτήτων. 
            
            
               Οι ειδικοί κανόνες που προβλέπονται στην παρούσα πρόταση θα πρέπει να ισχύουν από την επομένη της ημέρας κατά την οποία το δίκαιο της Ένωσης παύει να εφαρμόζεται ως προς το Ηνωμένο Βασίλειο, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση. Η χορήγηση αδειών υπόκειται στην αρχή της «αμοιβαιότητας», γίνεται δηλαδή υπό την προϋπόθεση ότι το Ηνωμένο Βασίλειο επεκτείνει τα ισχύοντα δικαιώματα πρόσβασης για τα σκάφη της ΕΕ ώστε αυτά να ασκούν αλιευτικές δραστηριότητες στα ύδατα του Ηνωμένου Βασιλείου. Ως εκ τούτου, οι άδειες θα χορηγούνται μόνον εάν και στον βαθμό που το Ηνωμένο Βασίλειο παρέχει άδειες στα σκάφη της Ένωσης να κάνουν χρήση των αλιευτικών δυνατοτήτων που τους έχουν κατανεμηθεί σύμφωνα με τους κανονισμούς για τις αλιευτικές δυνατότητες.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Άνευ αντικειμένου
               
            
            
               •Συνέπεια με άλλες πολιτικές της Ένωσης
            
            
               
                  Άνευ αντικειμένου
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               
                  Η νομική βάση είναι το άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης.
               
            
            
               •Επικουρικότητα 
            
            
               Η ΚΑλΠ και ο έλεγχός της αποτελεί τομέα αποκλειστικής αρμοδιότητας της ΕΕ σύμφωνα με το άρθρο 3 στοιχείο δ) της Συνθήκης και, ως εκ τούτου, δεν εφαρμόζεται η αρχή της επικουρικότητας. 
            
            
               Η προτεινόμενη πράξη θα τροποποιήσει τον κανονισμό (ΕE) 2017/2403 της Ένωσης, έτσι ώστε το δίκαιο της Ένωσης να προβλέπει τη δυνατότητα για τα σκάφη του Ηνωμένου Βασιλείου να ασκούν αλιευτικές δραστηριότητες στα ενωσιακά ύδατα, καθώς και απλουστευμένες και πιο αποτελεσματικές διαδικασίες χορήγησης αδειών για τα σκάφη που επιθυμούν να αλιεύουν στα ύδατα του Ηνωμένου Βασιλείου. Ως εκ τούτου, είναι απαραίτητη η δράση σε ενωσιακό επίπεδο, και τα αποτελέσματα δεν θα μπορούσαν να επιτευχθούν μέσω δράσης σε επίπεδο κράτους μέλους, λόγω της αποκλειστικής αρμοδιότητας της Ένωσης.
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας. Η πρόταση κανονισμού είναι σύμφωνη με την αρχή της αναλογικότητας διότι αποσκοπεί —με τη θέσπιση όρων αμοιβαίας αδειοδότησης— στο να διασφαλιστεί η υπάρχουσα κατάσταση όσον αφορά την πρόσβαση των ενωσιακών αλιευτικών σκαφών στα ύδατα του Ηνωμένου Βασιλείου. Με τον τρόπο αυτό θα αποφεύγονται σημαντικές διαταραχές και καθυστερήσεις στις διαδικασίες αδειοδότησης. Ο προτεινόμενος κανονισμός συνεχίζει επίσης την πρακτική της ανταλλαγής ποσοστώσεων με το Ηνωμένο Βασίλειο, όπως γινόταν όταν το Ηνωμένο Βασίλειο ήταν μέλος της Ένωσης. 
               
            
            
               •Επιλογή της νομικής πράξης
            
            
               
                  Η παρούσα πράξη αποτελεί τροποποίηση κανονισμού. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Δεν εφαρμόζεται λόγω της έκτακτης, προσωρινής και εις άπαξ φύσεως του γεγονότος το οποίο επιτάσσει την παρούσα πρόταση που δεν σχετίζεται με τους στόχους της ισχύουσας νομοθεσίας. 
               
            
            
               •Διαβουλεύσεις με τα ενδιαφερόμενα μέρη
            
            
               
                  Οι προκλήσεις που απορρέουν από την αποχώρηση του Ηνωμένου Βασιλείου από την Ένωση και οι πιθανές λύσεις έχουν επισημανθεί από διάφορα ενδιαφερόμενα μέρη του αλιευτικού κλάδου και από εκπροσώπους των κρατών μελών. Όλες οι επιχειρήσεις, τα ενδιαφερόμενα μέρη και τα ενδιαφερόμενα κράτη μέλη τόνισαν την ανάγκη να εξασφαλιστεί η αμοιβαιότητα βιώσιμων αλιευτικών δραστηριοτήτων. 
               
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου
               
            
            
               •Εκτίμηση επιπτώσεων
            
            
               Εκτίμηση επιπτώσεων δεν είναι απαραίτητη, λόγω του εξαιρετικού χαρακτήρα της κατάστασης και των περιορισμένων αναγκών για την περίοδο κατά την οποία υλοποιείται η αλλαγή του καθεστώτος του Ηνωμένου Βασιλείου. Πέραν της προτεινόμενης, δεν υπάρχουν διαθέσιμες διαφορετικές επιλογές πολιτικής από ουσιαστικής και νομικής άποψης.
                     
            
            
               •Καταλληλότητα και απλούστευση του κανονιστικού πλαισίου
            
            
               Άνευ αντικειμένου
            
         
         
            
               •Θεμελιώδη δικαιώματα
            
            
               
                  Η παρούσα πρόταση δεν έχει επιπτώσεις στην προστασία των θεμελιωδών δικαιωμάτων
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Δεν υπάρχουν δημοσιονομικές επιπτώσεις από την πρόταση.
            
            
               5.ΛΟΙΠΑ ΣΤΟΙΧΕΙΑ
            
            
               Άνευ αντικειμένου
            
            
               2019/0010 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2017/2403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα
               
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβιβάσεως του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  3
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν ως προς το Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά την εν λόγω γνωστοποίηση, ήτοι από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω προθεσμία. 
            
            
               (2)Η συμφωνία αποχώρησης περιέχει ρυθμίσεις για την εφαρμογή διατάξεων του ενωσιακού δικαίου ως προς το Ηνωμένο Βασίλειο και εντός αυτού πέραν της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού. Αν η εν λόγω συμφωνία αρχίσει να ισχύει, η Κοινή Αλιευτική Πολιτική (ΚΑλΠ) θα ισχύει ως προς το Ηνωμένο Βασίλειο και εντός αυτού κατά τη διάρκεια της μεταβατικής περιόδου, δυνάμει της εν λόγω συμφωνίας, και θα παύσει να ισχύει στο τέλος αυτής της περιόδου. 
            
            
               (3)Όταν η ΚΑλΠ παύσει να ισχύει ως προς το Ηνωμένο Βασίλειο, τα ύδατα του Ηνωμένου Βασιλείου (χωρικά ύδατα και παρακείμενη αποκλειστική οικονομική ζώνη) δεν θα αποτελούν πλέον μέρος των υδάτων της Ένωσης. Κατά συνέπεια, σε περίπτωση άτακτης αποχώρησης, τα σκάφη της Ένωσης και του Ηνωμένου Βασιλείου κινδυνεύουν να μην είναι σε θέση να χρησιμοποιήσουν πλήρως τις αλιευτικές δυνατότητες που έχουν καθοριστεί για το 2019. 
            
         
         
            
               (4)Προκειμένου να διασφαλιστεί η βιωσιμότητα της αλιείας, και λαμβανομένης υπόψη της σημασίας που έχει η αλιεία για την οικονομική επιβίωση πολλών κοινοτήτων της Ένωσης και του Ηνωμένου Βασιλείου, η δυνατότητα ρυθμίσεων με αντικείμενο τη συνέχιση της πλήρως αμοιβαίας αλιευτικής πρόσβασης από σκάφη της Ένωσης και του Ηνωμένου Βασιλείου στα ύδατα της άλλης πλευράς θα πρέπει να διατηρηθεί, για περιορισμένο χρονικό διάστημα, μετά τη λήξη ισχύος της ΚΑλΠ ως προς το Ηνωμένο Βασίλειο ως κράτος μέλος. Σκοπός του παρόντος κανονισμού είναι να δημιουργήσει το κατάλληλο νομικό πλαίσιο για την αμοιβαία αυτή πρόσβαση.
            
            
               (5)Το εδαφικό πεδίο εφαρμογής του παρόντος κανονισμού, καθώς και κάθε αναφορά στο Ηνωμένο Βασίλειο που αυτός περιέχει, δεν περιλαμβάνει το Γιβραλτάρ.
            
            
               (6)Οι αλιευτικές δυνατότητες για το 2019 έχουν συμφωνηθεί
                  4
               ,
                  5
                —και από το Ηνωμένο Βασίλειο— σε περίοδο κατά την οποία το Ηνωμένο Βασίλειο ήταν μέλος της Ένωσης. Οι αλιευτικές δυνατότητες έχουν καθοριστεί με πλήρη σεβασμό των απαιτήσεων των άρθρων 61 και 62 της σύμβασης των Ηνωμένων Εθνών για το δίκαιο της θάλασσας. Για να εξασφαλιστεί η βιώσιμη εκμετάλλευση των έμβιων θαλάσσιων πόρων και η σταθερότητα στα ενωσιακά ύδατα και στα ύδατα του Ηνωμένου Βασιλείου, οι συμφωνηθείσες κατανομές ποσοστώσεων και μεριδίων για τα κράτη μέλη και το Ηνωμένο Βασίλειο θα πρέπει να παραμένουν διαθέσιμες σύμφωνα με τα άρθρα 2 και 3 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  6
               . 
            
            
               (7)Λαμβανομένων υπόψη των ήδη μακροχρόνιων αλιευτικών πρακτικών που ακολουθούν τα σκάφη του Ηνωμένου Βασιλείου στα ενωσιακά ύδατα και αντιστρόφως, η Ένωση θα πρέπει να προβλέψει μηχανισμό για την πρόσβαση σκαφών του Ηνωμένου Βασιλείου στα ενωσιακά ύδατα μέσω χορήγησης αδειών, ώστε να είναι σε θέση να αλιεύουν τα μερίδια ποσοστώσεων που τους έχουν κατανεμηθεί βάσει των κανονισμών (ΕΕ) [2019/...] και (ΕΕ) 2018/2025 υπό τους ίδιους όρους που ισχύουν για τα ενωσιακά σκάφη, για περιορισμένο χρονικό διάστημα. Αυτές οι άδειες αλιείας θα πρέπει να χορηγούνται μόνον εάν και στον βαθμό που το Ηνωμένο Βασίλειο συνεχίζει να παρέχει άδειες στα σκάφη της Ένωσης να κάνουν χρήση των αλιευτικών δυνατοτήτων που τους έχουν κατανεμηθεί σύμφωνα με τους εφαρμοστέους κανονισμούς για τις αλιευτικές δυνατότητες.
            
            
               (8)Ο κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου
                  7
                ορίζει τους κανόνες για την έκδοση και τη διαχείριση αδειών αλιείας για σκάφη σε ύδατα υπό την κυριαρχία ή τη δικαιοδοσία τρίτης χώρας και για τα αλιευτικά σκάφη τρίτων χωρών που ασκούν αλιευτικές δραστηριότητες στα ενωσιακά ύδατα.
            
            
               (9)Ο κανονισμός (ΕΕ) 2017/2013 θεσπίζει κανόνες για τις αλιευτικές δραστηριότητες ενωσιακών αλιευτικών σκαφών σε ύδατα τρίτης χώρας εκτός του πλαισίου συμφωνίας, προβλέπει ότι το κράτος μέλος σημαίας μπορεί να χορηγήσει απευθείας άδειες και ορίζει τους όρους και τις διαδικασίες για τη χορήγηση των εν λόγω αδειών. Λαμβανομένου υπόψη του αριθμού των ενωσιακών αλιευτικών σκαφών που ασκούν αλιευτικές δραστηριότητες στα ύδατα του Ηνωμένου Βασιλείου, οι εν λόγω όροι και οι διαδικασίες ενδέχεται να οδηγήσουν σε σημαντικές καθυστερήσεις και αύξηση του διοικητικού φόρτου ελλείψει συμφωνίας αποχώρησης ή αλιευτικής συμφωνίας. Είναι αναγκαίο συνεπώς να θεσπιστούν ειδικοί όροι και διαδικασίες που να διευκολύνουν την έκδοση, από το Ηνωμένο Βασίλειο, αδειών σε ενωσιακά αλιευτικά σκάφη για την άσκηση αλιευτικών δραστηριοτήτων στα ύδατα του Ηνωμένου Βασιλείου. 
            
            
               (10)Είναι αναγκαία η παρέκκλιση από τους κανόνες που ισχύουν για τα αλιευτικά σκάφη τρίτων χωρών και η θέσπιση ειδικών όρων και διαδικασιών για την έκδοση, από την Ένωση, αδειών σε αλιευτικά σκάφη του Ηνωμένου Βασιλείου για την άσκηση αλιευτικών δραστηριοτήτων σε ενωσιακά ύδατα.
            
            
               (11)Με τον κανονισμό (ΕΕ) αριθ. 1380/2013 δίνεται στα κράτη μέλη η δυνατότητα να ανταλλάσσουν το σύνολο ή μέρος των αλιευτικών δυνατοτήτων που τους έχουν κατανεμηθεί. Περίπου 1 000 ανταλλαγές ποσοστώσεων πραγματοποιούνται σε ετήσια βάση μεταξύ των κρατών μελών και του Ηνωμένου Βασιλείου. Χωρίς να θίγεται η αποκλειστική αρμοδιότητα της Ένωσης, απαιτείται ένα ευέλικτο σύστημα όταν παύσουν να ισχύουν οι Συνθήκες ως προς το Ηνωμένο Βασίλειο, το οποίο να επιτρέπει στην Ένωση την ανταλλαγή ποσοστώσεων με το Ηνωμένο Βασίλειο. Ως εκ τούτου, τα κράτη μέλη θα πρέπει να είναι σε θέση να συζητήσουν με το Ηνωμένο Βασίλειο και, κατά περίπτωση, να καθορίσουν πιθανό πλαίσιο για τη σχεδιαζόμενη μεταφορά ή την ανταλλαγή ποσόστωσης. Η Επιτροπή παραμένει υπεύθυνη για την εκτέλεση της εν λόγω μεταφοράς ή ανταλλαγής ποσόστωσης. Οι αλιευτικές δυνατότητες που λαμβάνονται από το Ηνωμένο Βασίλειο ή που μεταφέρονται στο Ηνωμένο Βασίλειο βάσει της μεταφοράς ή ανταλλαγής ποσόστωσης θα πρέπει να θεωρούνται ως ποσοστώσεις που κατανέμονται στο οικείο κράτος μέλος ή αφαιρούνται από την κατανομή του.
            
            
               (12)Ο κανονισμός (ΕΕ) 2017/2403 θα πρέπει, επομένως, να τροποποιηθεί αναλόγως.
            
            
               (13)Σύμφωνα με το άρθρο 4 παράγραφος 3 του κανονισμού (ΕΟΚ, Ευρατόμ) αριθ. 1182/71 του Συμβουλίου
                  8
               , όπου πράξεις παύουν να ισχύουν σε ορισμένη ημερομηνία, ως λήξη τους υπολογίζεται η παρέλευση της τελευταίας ώρας της ημέρας που αντιστοιχεί στην ημερομηνία αυτή. Ο παρών κανονισμός θα πρέπει συνεπώς να εφαρμόζεται από την επομένη της ημέρας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και εντός αυτού.
            
            
               (14)Ο παρών κανονισμός θα πρέπει να αρχίσει να ισχύει επειγόντως και να εφαρμοστεί από την επομένη της ημέρας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και εντός αυτού ελλείψει συμφωνίας αποχώρησης με το Ηνωμένο Βασίλειο ή παράτασης της διετούς περιόδου που αναφέρεται στο άρθρο 50 παράγραφος 3 της Συνθήκης για την Ευρωπαϊκή Ένωση. Θα πρέπει να εφαρμοστεί έως την 31η Δεκεμβρίου 2019.
            
            
               (15)Προκειμένου οι επιχειρήσεις της Ένωσης και του Ηνωμένου Βασιλείου να συνεχίσουν να αλιεύουν σύμφωνα με τις σχετικές αλιευτικές δυνατότητες που τους έχουν χορηγηθεί, οι άδειες αλιείας για δραστηριότητες στα ενωσιακά ύδατα θα πρέπει να χορηγούνται σε σκάφη του Ηνωμένου Βασιλείου μόνον εάν και στον βαθμό που η Επιτροπή διασφαλίζει ότι το Ηνωμένο Βασίλειο επεκτείνει τα δικαιώματα πρόσβασης των σκαφών της Ένωσης ώστε να ασκούν αλιευτικές δραστηριότητες στα ύδατα του Ηνωμένου Βασιλείου με βάση την αρχή της αμοιβαιότητας,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις στον κανονισμό (ΕΕ) 2017/2403
            
            
            
               Ο κανονισμός (ΕΕ) 2017/2403 τροποποιείται ως εξής:
            
            
            
               1) στον τίτλο II κεφάλαιο II, προστίθεται το ακόλουθο τμήμα 4:
            
            
               «Τμήμα 4
            
         
         
            
               Άδειες για ενωσιακά αλιευτικά σκάφη στα ύδατα του Ηνωμένου Βασιλείου
            
            
               Άρθρο 18α
            
            
               Πεδίο εφαρμογής
            
            
               Το παρόν τμήμα εφαρμόζεται έως την 31η Δεκεμβρίου 2019, κατά παρέκκλιση από το τμήμα 3, στις αλιευτικές δραστηριότητες που ασκούν ενωσιακά αλιευτικά σκάφη σε ύδατα του Ηνωμένου Βασιλείου.
            
            
               Άρθρο 18β
            
            
               Ορισμός
            
            
               Για τους σκοπούς του παρόντος τμήματος, ως «ύδατα του Ηνωμένου Βασιλείου» ορίζονται τα ύδατα υπό την κυριαρχία ή τη δικαιοδοσία του Ηνωμένου Βασιλείου που έχουν καθορισθεί σύμφωνα με το διεθνές δίκαιο.
            
            
               Άρθρο 18γ
            
            
               Διαδικασία για τη χορήγηση άδειας αλιείας από το Ηνωμένο Βασίλειο
            
            
               1.Το κράτος μέλος σημαίας που έχει εξακριβώσει ότι πληρούνται οι προϋποθέσεις του άρθρου 5 διαβιβάζει στην Επιτροπή την αντίστοιχη αίτηση ή τον κατάλογο αιτήσεων για χορήγηση άδειας από το Ηνωμένο Βασίλειο. 
            
            
               2.Κάθε αίτηση ή κατάλογος αιτήσεων περιέχει τις πληροφορίες που ζητούνται από το Ηνωμένο Βασίλειο για την έκδοση της άδειας, με τον απαιτούμενο μορφότυπο, όπως κοινοποιούνται από το Ηνωμένο Βασίλειο στην Επιτροπή. 
            
            
               3.Η Επιτροπή γνωστοποιεί στα κράτη μέλη τις πληροφορίες και τον μορφότυπο που αναφέρονται στην παράγραφο 2. Η Επιτροπή μπορεί να ζητήσει από το κράτος μέλος σημαίας οποιαδήποτε συμπληρωματική πληροφορία απαιτείται ώστε να εξακριβωθεί η συμμόρφωση με τους όρους που αναφέρονται στις παραγράφους 1 και 2. 
            
            
               4.Με την παραλαβή της αίτησης ή τυχόν συμπληρωματικών πληροφοριών που ζητούνται σύμφωνα με την παράγραφο 3, η Επιτροπή διαβιβάζει αμελλητί την αίτηση στο Ηνωμένο Βασίλειο.
            
            
               5.Μόλις το Ηνωμένο Βασίλειο πληροφορήσει την Επιτροπή ότι αποφάσισε να εκδώσει άδεια ή να απορρίψει αίτηση άδειας που αφορά ενωσιακό σκάφος, η Επιτροπή πάραυτα ενημερώνει αναλόγως το κράτος μέλος σημαίας.
            
            
               6.Το κράτος μέλος σημαίας μπορεί να εκδώσει άδεια αλιείας για αλιευτικές δραστηριότητες στα ύδατα του Ηνωμένου Βασιλείου μόνον αφού ενημερωθεί ότι το Ηνωμένο Βασίλειο αποφάσισε να εκδώσει άδεια στο περί ου ο λόγος ενωσιακό σκάφος. 
            
            
               7.Οι αλιευτικές δραστηριότητες δεν ξεκινούν προτού τόσο το κράτος μέλος σημαίας όσο και το Ηνωμένο Βασίλειο εκδώσουν άδεια αλιείας.
            
            
               8.Εάν το Ηνωμένο Βασίλειο πληροφορήσει την Επιτροπή ότι αποφάσισε να αναστείλει ή να ανακαλέσει άδεια αλιείας για ενωσιακό αλιευτικό σκάφος, η Επιτροπή πάραυτα ενημερώνει αναλόγως το κράτος μέλος σημαίας. Το κράτος μέλος αναστέλλει ή ανακαλεί αναλόγως την άδεια αλιείας που έχει εκδώσει για αλιευτικές δραστηριότητες σε ύδατα του Ηνωμένου Βασιλείου.
            
            
               9.Εάν το Ηνωμένο Βασίλειο πληροφορήσει άμεσα το κράτος μέλος σημαίας ότι αποφάσισε να εκδώσει, να απορρίψει, να αναστείλει ή να ανακαλέσει άδεια αλιείας για ενωσιακό αλιευτικό σκάφος, το κράτος μέλος σημαίας πάραυτα ενημερώνει αναλόγως την Επιτροπή. Το κράτος μέλος αναστέλλει ή ανακαλεί αναλόγως την άδεια αλιείας που έχει εκδώσει για αλιευτικές δραστηριότητες σε ύδατα του Ηνωμένου Βασιλείου.
            
            
               Άρθρο 18δ
                  Παρακολούθηση
            
            
               Η Επιτροπή παρακολουθεί την έκδοση αδειών αλιείας από το Ηνωμένο Βασίλειο για αλιευτικές δραστηριότητες που ασκούνται από ενωσιακά αλιευτικά σκάφη σε ύδατα του Ηνωμένου Βασιλείου.»· 
            
         
         
            
            
               (1)παρεμβάλλεται ο ακόλουθος τίτλος ΙΙΙα:
            
            
               «ΤΙΤΛΟΣ ΙΙΙα
            
            
               ΑΛΙΕΥΤΙΚΕΣ ΔΡΑΣΤΗΡΙΟΤΗΤΕΣ ΑΛΙΕΥΤΙΚΩΝ ΣΚΑΦΩΝ ΤΟΥ ΗΝΩΜΕΝΟΥ ΒΑΣΙΛΕΙΟΥ ΣΤΑ ΕΝΩΣΙΑΚΑ ΥΔΑΤΑ
            
            
               Άρθρο 38α
            
            
               Πεδίο εφαρμογής
            
            
               Ο παρών τίτλος εφαρμόζεται έως την 31η Δεκεμβρίου 2019, κατά παρέκκλιση από τον τίτλο ΙΙΙ, στις αλιευτικές δραστηριότητες που ασκούν αλιευτικά σκάφη του Ηνωμένου Βασιλείου στα ενωσιακά ύδατα.
            
            
               Άρθρο 38β
            
            
               Αλιευτικές δραστηριότητες σκαφών του Ηνωμένου Βασιλείου
            
            
               Τα αλιευτικά σκάφη του Ηνωμένου Βασιλείου μπορούν να ασκούν αλιευτικές δραστηριότητες στα ενωσιακά ύδατα, σύμφωνα με τους όρους που καθορίζονται στους κανονισμούς (ΕΕ) [2019/...] του Συμβουλίου* και (ΕΕ) 2018/2025 του Συμβουλίου** για τον καθορισμό των αλιευτικών δυνατοτήτων. 
            
            
               * Κανονισμός (ΕΕ) [2019/….] του Συμβουλίου σχετικά με τον καθορισμό, για το 2019, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και, για τα ενωσιακά σκάφη, σε ορισμένα μη ενωσιακά ύδατα (ΕΕ L της ..., σ.).
            
            
               ** Κανονισμός (ΕΕ) 2018/2025 του Συμβουλίου, της 17ης Δεκεμβρίου 2018, σχετικά με τον καθορισμό, για το 2019 και το 2020, των αλιευτικών δυνατοτήτων για τα ενωσιακά αλιευτικά σκάφη για ορισμένα αποθέματα ιχθύων βαθέων υδάτων (ΕΕ L 325 της 20.12.2018, σ. 7).
            
            
            
               Άρθρο 38γ
            
            
               Γενικές αρχές
            
            
               1.Αλιευτικό σκάφος του Ηνωμένου Βασιλείου δεν επιδίδεται σε αλιευτικές δραστηριότητες στα ενωσιακά ύδατα εκτός εάν του έχει χορηγηθεί άδεια αλιείας από την Επιτροπή. Σχετική άδεια εκδίδεται μόνον εφόσον το σκάφος πληροί τα κριτήρια επιλεξιμότητας που ορίζονται στην παράγραφο 2. 
            
            
               2.Η Επιτροπή δύναται να εκδώσει άδεια αλιείας για σκάφη του Ηνωμένου Βασιλείου, εάν:
            
            
            
               (a)το αλιευτικό σκάφος διαθέτει έγκυρη άδεια αλιείας που έχει εκδοθεί από την αρχή του Ηνωμένου Βασιλείου·
            
            
               (b)το αλιευτικό σκάφος έχει εγγραφεί από το Ηνωμένο Βασίλειο σε μητρώο στόλου προσιτό στην Επιτροπή·
            
         
         
            
               (c)το αλιευτικό σκάφος και κάθε σχετικό σκάφος υποστήριξης εφαρμόζουν το σχετικό σύστημα αριθμού αναγνώρισης πλοίου του ΔΝΟ εφόσον είναι απαραίτητο βάσει του ενωσιακού δικαίου·
            
            
               (d)το αλιευτικό σκάφος δεν περιλαμβάνεται σε κατάλογο σκαφών ΠΛΑ αλιείας εγκεκριμένο από ΠΟΔΑ και/ή από την Ένωση δυνάμει του κανονισμού ΠΛΑ·
            
            
               (e)το Ηνωμένο Βασίλειο δεν συμπεριλαμβάνεται στον κατάλογο μη συνεργαζόμενων χωρών δυνάμει του κανονισμού ΠΛΑ ούτε χαρακτηρίστηκε ως χώρα που επιτρέπει τη διεξαγωγή μη βιώσιμης αλιείας δυνάμει του κανονισμού (ΕΕ) αριθ. 1026/2012·
            
            
               (f)διατίθενται αλιευτικές δυνατότητες στο Ηνωμένο Βασίλειο. 
            
            
               3.Σκάφος του Ηνωμένου Βασιλείου που διαθέτει άδεια για αλιεία σε ενωσιακά ύδατα συμμορφώνεται με τους κανόνες που διέπουν τις αλιευτικές δραστηριότητες των ενωσιακών σκαφών στην αλιευτική ζώνη στην οποία δραστηριοποιείται. 
            
            
               Άρθρο 38δ
            
            
               Διαδικασία για τη χορήγηση αδειών αλιείας
            
            
               1.Το Ηνωμένο Βασίλειο διαβιβάζει στην Επιτροπή την αίτηση ή τον κατάλογο αιτήσεων για χορήγηση άδειας στα αλιευτικά σκάφη του. 
            
            
               2.Η Επιτροπή μπορεί να ζητήσει από το Ηνωμένο Βασίλειο τις συμπληρωματικές πληροφορίες που είναι αναγκαίες για να επαληθεύσει ότι πληρούνται οι προϋποθέσεις που προβλέπει το άρθρο 38γ παράγραφος 2.
            
            
               3.Εφόσον διαπιστωθεί ότι πληρούνται οι προϋποθέσεις που προβλέπονται στο άρθρο 38γ παράγραφος 2, η Επιτροπή μπορεί να εκδώσει άδεια αλιείας και να ενημερώσει σχετικά το Ηνωμένο Βασίλειο και τα οικεία κράτη μέλη αμελλητί.
            
            
               Άρθρο 38ε
            
            
               Διαχείριση αδειών αλιείας
            
            
               1.Εάν δεν πληρούται πλέον οποιαδήποτε από τις προϋποθέσεις του άρθρου 38γ παράγραφος 2, η Επιτροπή λαμβάνει τα κατάλληλα μέτρα, μεταξύ άλλων τροποποιεί ή ανακαλεί την άδεια, και ενημερώνει σχετικά το Ηνωμένο Βασίλειο και τα ενδιαφερόμενα κράτη μέλη.
            
            
               2.Η Επιτροπή δύναται να αρνηθεί τη χορήγηση άδειας ή να αναστείλει ή να ανακαλέσει την άδεια που έχει χορηγηθεί σε αλιευτικό σκάφος του Ηνωμένου Βασιλείου σε οποιαδήποτε από τις ακόλουθες περιπτώσεις:
            
            
               (a)εάν έχει επέλθει θεμελιώδης αλλαγή των περιστάσεων·
            
            
               (b)στην περίπτωση σοβαρής απειλής για τη βιώσιμη εκμετάλλευση, διαχείριση και διατήρηση των θαλάσσιων βιολογικών πόρων·
            
            
               (c)όπου αυτό είναι απαραίτητο για την πρόληψη ή την καταστολή της ΠΛΑ αλιείας· 
            
            
               (d)όταν η Επιτροπή το κρίνει σκόπιμο με βάση τα πορίσματά της που απορρέουν από την παρακολούθηση που διεξάγει σύμφωνα με το άρθρο 18δ· 
            
            
               (e)στην περίπτωση που το Ηνωμένο Βασίλειο αδικαιολόγητα απορρίπτει την αίτηση άδειας ή ανακαλεί την άδεια ενωσιακών σκαφών για τα ύδατα του Ηνωμένου Βασιλείου.
            
            
               3.H Επιτροπή, σε περίπτωση άρνησης, αναστολής ή ανάκλησης της άδειας, ενημερώνει αμέσως το Ηνωμένο Βασίλειο σύμφωνα με το πρώτο εδάφιο.
            
         
         
            
               Άρθρο 38στ
            
            
               Απαγόρευση αλιευτικών δραστηριοτήτων
            
            
               1.Όταν θεωρείται ότι έχουν εξαντληθεί οι αλιευτικές δυνατότητες οι οποίες έχουν παραχωρηθεί στο Ηνωμένο Βασίλειο, η Επιτροπή πάραυτα ενημερώνει σχετικά το Ηνωμένο Βασίλειο και τις αρμόδιες αρχές επιθεώρησης των κρατών μελών. Προκειμένου να διασφαλιστεί η συνέχιση των αλιευτικών δραστηριοτήτων σε μη εξαντλημένες αλιευτικές δυνατότητες, οι οποίες ενδέχεται να επηρεάζουν και τις εξαντλημένες αλιευτικές δυνατότητες, η Επιτροπή ζητεί από το Ηνωμένο Βασίλειο να της κοινοποιήσει τεχνικά μέτρα τα οποία αποτρέπουν τυχόν αρνητικές επιπτώσεις επί των εξαντλημένων αλιευτικών δυνατοτήτων.
            
            
               2.Από την ημερομηνία ειδοποίησης που αναφέρεται στην παράγραφο 1 οι άδειες αλιείας που έχουν εκδοθεί για σκάφη τα οποία φέρουν τη σημαία του Ηνωμένου Βασιλείου θεωρείται ότι έχουν ανασταλεί για τις σχετικές αλιευτικές δραστηριότητες και απαγορεύεται στα εν λόγω σκάφη να επιδίδονται σε αυτές τις αλιευτικές δραστηριότητες.
            
            
               3.Οι άδειες αλιείας θεωρείται ότι έχουν ανακληθεί όταν η αναστολή των αδειών αλιείας σύμφωνα με την παράγραφο 2 αφορά όλες τις δραστηριότητες για τις οποίες χορηγήθηκαν οι άδειες αλιείας.
            
            
               Άρθρο 38ζ
            
            
               Υπεραλίευση ποσοστώσεων στα ενωσιακά ύδατα
            
            
               Όταν η Επιτροπή διαπιστώνει ότι το Ηνωμένο Βασίλειο υπερέβη τις ποσοστώσεις που του έχουν κατανεμηθεί για απόθεμα ή ομάδα αποθεμάτων, προβαίνει σε αφαιρέσεις από άλλες ποσοστώσεις που έχουν κατανεμηθεί στο Ηνωμένο Βασίλειο. Η Επιτροπή επιδιώκει να διασφαλίσει ότι το ύψος της μείωσης είναι ανάλογο με τις μειώσεις που επιβάλλονται στα κράτη μέλη σε παρόμοιες περιστάσεις.
            
            
               Άρθρο 38η
            
            
               Έλεγχος και επιβολή της νομοθεσίας
            
            
               1.Σκάφος του Ηνωμένου Βασιλείου που διαθέτει άδεια αλιείας σε ενωσιακά ύδατα συμμορφώνεται με τους κανόνες ελέγχου που διέπουν τις αλιευτικές δραστηριότητες των ενωσιακών σκαφών στην αλιευτική ζώνη στην οποία δραστηριοποιείται.
            
            
               2.Σκάφος του Ηνωμένου Βασιλείου που διαθέτει άδεια αλιείας σε ενωσιακά ύδατα παρέχει στην Επιτροπή ή στον φορέα που αυτή ορίζει και, κατά περίπτωση, στο παράκτιο κράτος μέλος τα δεδομένα που απαιτείται να διαβιβάζουν τα ενωσιακά σκάφη στο κράτος μέλος σημαίας σύμφωνα με τον κανονισμό ελέγχου.
            
            
               3.Η Επιτροπή ή ο φορέας που αυτή ορίζει διαβιβάζει στο παράκτιο κράτος μέλος τα δεδομένα που έλαβε σύμφωνα με την παράγραφο 2.
            
            
               4.Σκάφος του Ηνωμένου Βασιλείου που διαθέτει άδεια αλιείας σε ενωσιακά ύδατα παρέχει, κατόπιν αιτήματος, στην Επιτροπή, ή στον φορέα που αυτή ορίζει, τις εκθέσεις των παρατηρητών που εκπονούνται στο πλαίσιο τρεχόντων προγραμμάτων παρατηρητών.
            
            
               5.Το παράκτιο κράτος μέλος καταχωρίζει όλες τις παραβάσεις που διαπράττονται από αλιευτικά σκάφη του Ηνωμένου Βασιλείου, καθώς και τις σχετικές κυρώσεις, στο εθνικό μητρώο που προβλέπεται στο άρθρο 93 του κανονισμού ελέγχου.
            
            
               Άρθρο 38θ
            
            
               Μεταφορές και ανταλλαγές ποσοστώσεων
            
            
               1.Ένα κράτος μέλος μπορεί να συζητήσει άτυπα με το Ηνωμένο Βασίλειο και, κατά περίπτωση, να καθορίσει πιθανό πλαίσιο για τη σχεδιαζόμενη μεταφορά ή την ανταλλαγή ποσόστωσης. 
            
            
               2.Μετά την κοινοποίηση του ενδιαφερόμενου κράτους μέλους στην Επιτροπή, η Επιτροπή μπορεί να διενεργεί την αντίστοιχη μεταφορά ή ανταλλαγή ποσόστωσης. 
            
            
               3.Η Επιτροπή ενημερώνει τα κράτη μέλη για τη συμφωνηθείσα μεταφορά ή ανταλλαγή ποσόστωσης. 
            
         
         
            
               4.Οι αλιευτικές δυνατότητες που λαμβάνονται από το Ηνωμένο Βασίλειο ή μεταφέρονται σε αυτό βάσει της μεταφοράς ή ανταλλαγής ποσόστωσης θεωρούνται ως ποσοστώσεις που κατανέμονται στο οικείο κράτος μέλος ή αφαιρούνται από τις εν λόγω ποσοστώσεις, από τη στιγμή που πραγματοποιείται η μεταφορά ή ανταλλαγή ποσόστωσης. Η κατανομή ή η μείωση αυτή δεν επηρεάζει την υφιστάμενη κλείδα κατανομής για την κατανομή των αλιευτικών δυνατοτήτων μεταξύ των κρατών μελών σύμφωνα με την αρχή της σχετικής σταθερότητας των αλιευτικών δραστηριοτήτων.»
            
            
               Άρθρο 2
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται, έως την 31η Δεκεμβρίου 2019, από την επομένη της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση.
            
            
               Ωστόσο ο παρών κανονισμός δεν εφαρμόζεται εάν, μέχρι την ημερομηνία που αναφέρεται στο δεύτερη παράγραφο του παρόντος άρθρου, έχει αρχίσει να ισχύει συμφωνία αποχώρησης συναφθείσα με το Ηνωμένο Βασίλειο σύμφωνα με το άρθρο 50 παράγραφος 2 της Συνθήκης για την Ευρωπαϊκή Ένωση.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Κανονισμός του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου, ΕΕ L 354 της 28.12.2013, σ. 22 -61.
               
               
                  
                     (2)
                  
                        Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).
                        
               
               
                  
                     (3)
                  
                        ΕΕ C  της , σ. .
               
               
                  
                     (4)
                  
                        Κανονισμός (ΕΕ) [2019/….] του Συμβουλίου σχετικά με τον καθορισμό, για το 2019, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και, για τα ενωσιακά σκάφη, σε ορισμένα μη ενωσιακά ύδατα (ΕΕ L της ..., σ.).
               
               
                  
                     (5)
                  
                        Κανονισμός (ΕΕ) 2018/2025 του Συμβουλίου, της 17ης Δεκεμβρίου 2018, σχετικά με τον καθορισμό, για το 2019 και το 2020, των αλιευτικών δυνατοτήτων για τα ενωσιακά αλιευτικά σκάφη για ορισμένα αποθέματα ιχθύων βαθέων υδάτων (ΕΕ L 325 της 20.12.2018, σ. 7).
               
               
                  
                     (6)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
               
               
                  
                     (7)
                  
                        Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).
               
               
                  
                     (8)
                  
                        Κανονισμός (ΕΟΚ, Ευρατόμ) αριθ. 1182/71 του Συμβουλίου, της 3ης Ιουνίου 1971, περί καθορισμού των κανόνων που εφαρμόζονται στις προθεσμίες, ημερομηνίες και διορίες (ΕΕ L 124 της 8.6.1971, σ. 1).